Xirungulwana lexi xi vulavula hi Rogers, mudyondzi loyi a a nga tilulamiselangi kahle ku tsala xikambelo xa ka ntangha 10 (Giredi ya 12) leyi tivekaka hi ra matiriki xa ku hela ka lembe ra 1991. Ematshan'weni yo hlaya, u lulamisile xijumbana xa dyondzo ya History na xa dyondzo ya Biology. Eka siku leri a ku tsariwa dyondzo ya Biology hi awara ya kaye, Rogers u tile na xijumbana. U sungurile hi ku languta phepha ra swivutiso, a sungula hi swivutiso swa xiyenge xo sungula, ku nga xa swivutiso swa tinhlamulo to koma. A a ehleketa leswaku swi ta olova ku hlamula xivutiso xa xiyenge xolexo hikuva a va fanele ku hlawula nhlamulo yin'we leyi yi nga yona eka leti a va nyikiwile tona ta mune. U kume leswaku xivutiso lexi a xi nga olovi hikuva kun'wana a a twa onge tinhlamulo hinkwato ta fana, kasi kun'wana a a twa onge ku hava nhlamulo na yin'we leyi yi nga yona. Leswi swi n'wi hlamariseke i ku vona machudeni laman'wana ya ri karhi ya tsala handle ko kombisa ku tikeriwa.